ระเบียบที่ประชุมใหญ่ศาลฎีกาว่าด้วยข้ออุทธรณ์ในคดีล้มละลายที่ไม่สมควรได้รับการวินิจฉัยจากศาลฎีกา พ.ศ. 2547
ระเบียบที่ประชุมใหญ่ศาลฎีกา
ระเบียบที่ประชุมใหญ่ศาลฎีกา
ว่าด้วยข้ออุทธรณ์ในคดีล้มละลายที่ไม่สมควรได้รับการวินิจฉัยจากศาลฎีกา
พ.ศ. ๒๕๔๗
 

อาศัยอำนาจตามความในมาตรา
๒๖ วรรคห้า แห่งพระราชบัญญัติจัดตั้งศาลล้มละลายและวิธีพิจารณาคดีล้มละลาย พ.ศ.
๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลล้มละลายและวิธีพิจารณาคดีล้มละลาย
(ฉบับที่ ๒) พ.ศ. ๒๕๔๗
ที่ประชุมใหญ่ศาลฎีกาให้ออกระเบียบเกี่ยวกับข้ออุทธรณ์ในคดีล้มละลาย
ที่ไม่สมควรได้รับการวินิจฉัยจากศาลฎีกาดังต่อไปนี้

ส่วนที่ ๑
บททั่วไป
 

ข้อ
๑ ระเบียบนี้เรียกว่า ระเบียบที่ประชุมใหญ่ศาลฎีกาว่าด้วยข้ออุทธรณ์ในคดีล้มละลายที่ไม่สมควรได้รับการวินิจฉัยจากศาลฎีกา
พ.ศ. ๒๕๔๗

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ส่วนที่ ๒
ข้ออุทธรณ์ที่ไม่สมควรได้รับการวินิจฉัย
 

ข้อ
๓ คดีที่ไม่ต้องห้ามอุทธรณ์ตามพระราชบัญญัติจัดตั้งศาลล้มละลายและวิธีพิจารณาคดีล้มละลาย
พ.ศ. ๒๕๔๒ มาตรา ๒๔
หากศาลฎีกาเห็นว่าข้อที่อุทธรณ์นั้นไม่สมควรได้รับการวินิจฉัยจากศาลฎีกา
ให้ศาลฎีกายกอุทธรณ์ดังกล่าวเสีย
ข้ออุทธรณ์ไม่สมควรได้รับการวินิจฉัยจากศาลฎีกา
ให้รวมถึงเหตุดังต่อไปนี้
ก.
อุทธรณ์เฉพาะปัญหาข้อกฎหมาย
ซึ่งเคยมีคำพิพากษาหรือคำสั่งของศาลฎีกาวินิจฉัยข้อกฎหมายดังกล่าวมาแล้ว
และกรณียังไม่มีเหตุที่จะเปลี่ยนแปลงแนวคำวินิจฉัยเดิม
ข.
อุทธรณ์เฉพาะปัญหาข้อเท็จจริง
ซึ่งศาลล้มละลายวินิจฉัยปัญหาข้อเท็จจริงไว้โดยชอบด้วยเหตุผลแล้ว
ข้ออุทธรณ์ของผู้อุทธรณ์ไม่มีเหตุที่จะเปลี่ยนแปลงหรือแก้ไขคำวินิจฉัยของศาลล้มละลาย
ค.
เมื่อพิจารณาอุทธรณ์ของผู้อุทธรณ์ทั้งฉบับแล้ว
กรณีไม่มีเหตุที่จะเปลี่ยนแปลงผลตามคำวินิจฉัยของศาลล้มละลาย

ส่วนที่ ๓
การพิจารณาคดี
 

ข้อ
๔ เมื่อประธานแผนกคดีล้มละลาย
หรือผู้พิพากษาเจ้าของสำนวน
เห็นว่าคดีล้มละลายเรื่องใดมีลักษณะตามที่ระเบียบนี้กำหนดไว้
ให้ส่งสำนวนดังกล่าวไปยังเลขานุการแผนกคดีล้มละลายเพื่อเสนอให้ที่ประชุมแผนกพิจารณาว่า
ข้ออุทธรณ์นั้นไม่สมควรได้รับการวินิจฉัยหรือไม่

ข้อ
๕
เมื่อเลขานุการแผนกคดีล้มละลายได้รับสำนวนแล้ว ให้ดำเนินการจัดทำย่อสรุปประเด็น
พร้อมความเห็นแล้วเสนอสำนวนดังกล่าวให้ที่ประชุมแผนกคดีล้มละลายพิจารณา
ทั้งนี้ต้องส่งย่อสรุปพร้อมความเห็นให้ผู้พิพากษาในแผนกก่อนวันประชุมไม่น้อยกว่าสามวัน
หากที่ประชุมแผนกลงมติว่าข้ออุทธรณ์นั้นไม่สมควรได้รับการวินิจฉัยจากศาลฎีกาด้วยคะแนนไม่น้อยกว่ากึ่งหนึ่งของผู้พิพากษาในแผนก
ให้เลขานุการแผนก หรือผู้ช่วยผู้พิพากษาในแผนกคดีล้มละลายจัดทำร่างคำพิพากษาเพื่อให้ผู้พิพากษาในแผนกลงชื่อเป็นองค์คณะ
หากที่ประชุมไม่มีมติตามวรรคหนึ่ง
ให้เลขานุการแผนกเสนอจ่ายสำนวนหรือส่งสำนวนคืนผู้พิพากษาเจ้าของสำนวนเพื่อพิจารณาพิพากษาต่อไป

ข้อ ๖
เมื่อแผนกคดีล้มละลายมีมติตามข้อ ๕ วรรคหนึ่ง แล้ว
หากรองประธานศาลฎีกาที่ได้รับมอบหมายมีความเห็นแย้งกับมติแผนก
ให้รองประธานศาลฎีกาเสนอสำนวนให้ประธานศาลฎีกาเพื่อพิจารณาต่อไป


ประกาศ
ณ วันที่ ๙ ธันวาคม พ.ศ. ๒๕๔๗
ศุภชัย ภู่งาม
ประธานศาลฎีกา







วรวิมล/ผู้จัดทำ
๒๖ ตุลาคม ๒๕๕๓

อัศวิน/ผู้ตรวจ
๑ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๒๑/ตอนพิเศษ ๗๕ ก/หน้า ๔/๑๓ ธันวาคม ๒๕๔๗